Twee vas ná rooftog, vyf vlug met kontantTwee mans is Donderdagoggend in Kaapstad tydens ŉ transitorooftog in hegtenis geneem. Lt.kol. André Traut, ŉ polisiewoordvoerder, het gesê sewe gewapende mans het omstreeks 09:00 veiligheidsbeamptes by Nyanga Junction genader toe hulle besig was om geld in ŉ kitsbank te laai. “Die verdagtes was besig om met ŉ onbekende hoeveelheid kontant na hul wegkomvoertuig te hardloop, toe die polisie by die toneel opgedaag het,” het Traut gesê. Die groep het op die polisie losgebrand en probeer weghardloop, en die polisie het teruggeskiet. Die polisie het een verdagte, in sy 30s, geskiet en gewond tydens die jaagtog. ŉ Ander man, in sy 20s, is in Gugulethu aangekeer. Die ander vyf verdagtes het met die kontant weggekom. Die polisie het op twee vuurwapens beslag gelê. “Ons is gelukkig dat niemand anders tydens die wilde skietery beseer is nie. Die verdagtes het daardeur bewys hoe min respek hulle vir mense se lewens het,” het Traut gesê.